1999/34/YUTP: Yhteinen toiminta 17 päivältä joulukuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen



Virallinen lehti nro L 009 , 15/01/1999 s. 0001 - 0005



YHTEINEN TOIMINTA 17 päivältä joulukuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen (1999/34/YUTP) EUROOPAN YHTEISÖJEN KOMISSIO, joka ottaa huomioon Euroopan unionista tehdyn sopimuksen ja erityisesti sen J.3 artiklan, ottaa huomioon Eurooppa-neuvoston 26 ja 27 päivänä kesäkuuta 1992 vahvistamat yleiset suuntaviivat turvallisuuteen liittyvistä aloista, joilla Euroopan unionista tehdyn sopimuksen voimaantulon jälkeen voidaan noudattaa yhteistä toimintaa, sekä katsoo, että käsiaseiden ja kevyiden aseiden, jäljempänä "käsiaseet" (1), liian suuri ja hallitsematon keskittyminen ja leviäminen on muodostunut kansainvälisen yhteisön suureksi huolenaiheeksi, ja ilmiöstä on tullut uhka rauhalle ja turvallisuudelle ja se heikentää kestävän kehityksen näkymiä monilla maailman alueilla, Euroopan unioni panee tyytyväisenä merkille Länsi-Afrikan valtioiden talousyhteisön (ECOWAS) valtion- ja hallitusten päämiesten yhteistyöelimen kahdennessakymmenennessäensimmäisessä kokouksessaan hyväksymän ja julistaman kevyiden aseiden tuontia, vientiä ja valmistamista koskevan yleisen moratorion ECOWAS:n jäsenvaltioissa, Yhdistyneiden Kansakuntien turvallisuusneuvosto hyväksyi 19 päivänä marraskuuta 1998 yksimielisesti päätöslauselman 1209 (1998), joka koskee Afrikan tilannetta, laitonta asevientiä Afrikkaan ja Afrikassa, Yhdistyneiden Kansakuntien yleiskokous kiinnitti erityisesti käsiaseita koskevassa päätöslauselmassaan 52/38J ja rauhan lujittamista käytännön aseidenriisuntatoimenpitein koskevassa päätöslauselmassaan 52/38G huomiota ongelmiin, joita aiheutuu käsiaseiden epävakauttavasta keskittymisestä ja leviämisestä, päätöslauselman 52/38J mukaisesti pääsihteeri on asettanut uudelleen hallituksia edustavien käsiaseasiantuntijoiden työryhmän jatkamaan hallitustenvälisen käsiaseasiantuntijapaneelin jo tekemää työtä, Yhdistyneiden Kansakuntien talous- ja sosiaalineuvosto suositteli, että valtiot pyrkisivät kansainvälisen järjestäytyneen rikollisuuden vastustamista koskevan Yhdistyneiden Kansakuntien yleissopimuksen yhteydessä laatimaan kansainvälisen välineen tuliaseiden, niiden osien ja komponenttien ja ammusten laittoman valmistuksen ja kaupan torjumiseksi, Kansainvälinen rikospoliisijärjestö (INTERPOL) pyrkii aktiivisesti torjumaan tuliaseiden rikollista käyttöä, Brussels Call for Action -konferenssin hengen mukaisesti ja sen vahvistamiseksi, että valtio on vastuussa kansalaistensa turvallisuuden takaamisesta hyvän hallintotavan ja turvallisuutta ja kestävää kehitystä koskevan kokonaisvaltaisen lähestymistavan puitteissa, on toteutettava kattavia toimenpiteitä käsiaseiden hallitsemattoman leviämisen lopettamiseksi, tämä aloite perustuu jo olemassa oleville Euroopan unionin aloitteille ja sillä täydennetään niitä, erityisesti neuvoston 26 päivänä kesäkuuta 1997 hyväksymää tavanomaisten aseiden laittoman kaupan estämistä ja torjumista koskevaa Euroopan unionin ohjelmaa ja neuvoston 8 päivänä kesäkuuta 1998 hyväksymiä aseidenvientiä koskevia Euroopan unionin käytännesääntöjä, ja Euroopan yhteisö on tukenut demobilisaatioon, entisten sotilaiden yhteiskuntaan sopeuttamiseen ja aseiden keräämiseen tähtääviä toimia osana humanitaarista apuaan ja jälleenrakennus- ja kehitysyhteistyötään, ON HYVÄKSYNYT TÄMÄN YHTEISEN TOIMINNAN: 1 artikla 1. Tämän yhteisen toiminnan tavoitteena on: - torjua käsiaseiden epävakauttavaa keskittymistä ja leviämistä sekä osaltaan tukea tämän lopettamista, - osaltaan tukea näiden aseiden olemassa olevien keskittymien vähentämistä kunkin maan perusteltuja turvallisuustarpeita vastaavalle tasolle, ja - auttaa ratkaisemaan tällaisista keskittymistä aiheutuvat ongelmat. 2. Tämä yhteinen toiminta koostuu seuraavista osista: - yhteisymmärryksen aikaansaaminen I osastossa tarkoitettujen periaatteiden ja toimenpiteiden pohjalta, - II osastossa tarkoitettu monipuolinen osallistuminen. I OSASTO Ehkäiseviä toimia ja vastatoimia koskevat periaatteet 2 artikla Euroopan unioni edistää pyrkimyksiä saada asianomaisilla alueellisilla ja kansainvälisillä foorumeilla (esimerkiksi YK ja ETYJ) ja asianomaisten valtioiden kesken aikaan yhteisymmärrys 2, 3 ja 4 artiklassa esitettyjen periaatteiden ja toimenpiteiden ottamisesta alueellisten ja laajennettujen ongelman ratkaisemista koskevien lähestymistapojen ja tarvittaessa käsiaseita koskevien kattavien kansainvälisten välineiden perustaksi. 3 artikla Euroopan unioni pyrkii 1 artiklassa esitettyjä tavoitteita toteuttaessaan saamaan aikaan yhteisymmärryksen siitä, että asianomaisilla kansainvälisillä foorumeilla ja tarvittaessa alueellisesti noudatetaan seuraavia periaatteita ja toteutetaan seuraavia toimenpiteitä käsiaseiden epävakauttavan keskittymisen jatkumisen estämiseksi: a) Kaikki maat sitoutuvat tuomaan ja pitämään hallussaan käsiaseita vain perusteltuja turvallisuustarpeitaan varten ja vain sellaisessa määrin, joka on suhteessa niiden perusteltuihin itsepuolustusta ja turvallisuutta koskeviin vaatimuksiin, mukaan lukien niiden valmius osallistua Yhdistyneiden Kansakuntien rauhanturvaoperaatioihin. b) Viejämaat sitoutuvat toimittamaan käsiaseita ainoastaan hallituksille (joko suoraan tai sellaisten asianmukaisesti valtuutettujen toimijoiden välityksellä, joilla on lupa hankkia niille aseita) asianmukaisten kansainvälisten ja alueellisten aseiden vientirajoitusten, erityisesti Euroopan unionin aseiden vientiä koskevissa käytännesäännöissä määrättyjen rajoitusten mukaisesti, sekä edellyttämään näiltä viranomaisen myöntämää loppukäyttöä koskevaa todistusta tai tarvittaessa muita asiaankuuluvia loppukäyttöä koskevia tietoja. c) Kaikki maat sitoutuvat tuottamaan käsiaseita vain a kohdan mukaista hallussapitoa varten tai b kohdan mukaista vientiä varten. d) Valvonnan varmistamiseksi luodaan ja ylläpidetään kansallisia luetteloita maan viranomaisten omistuksessa olevista laillisesti hallussapidetyistä aseista ja säädetään rajoittavia kansallisia käsiaseita koskevia aselakeja, joihin sisältyy rikosoikeudellisia seuraamuksia ja tehokas hallinnollinen valvonta. e) Luodaan luottamusta lisääviä toimia, mukaan lukien läpinäkyvyyttä ja avoimuutta lisäävät toimet, käsiaseita koskevin alueellisin rekisterein ja vaihtamalla säännöllisesti käytettävissä olevia tietoja käsiaseiden viennistä, tuonnista, tuotannosta ja hallussapidosta sekä kansallisesta aselainsäädännöstä ja keskustelemalla asianomaisten osapuolten kanssa vaihdetuista tiedoista. f) Sitoudutaan torjumaan käsiaseiden laitonta kauppaa panemalla täytäntöön tehokas kansallinen valvonta kuten tehokkaat rajavalvonta- ja tullijärjestelyt, alueellinen ja kansainvälinen yhteistyö ja lisääntynyt tietojenvaihto. g) Sitoudutaan pysäyttämään väkivaltakulttuurit ja kääntämään niiden kulku lisäämällä yleisin koulutus- ja valistuskampanjoin yleisön sitoutumista. 4 artikla Toteuttaessaan 1 artiklassa esitettyjä tavoitteita Euroopan unioni pyrkii saamaan aikaan asianomaisilla kansainvälisillä foorumeilla ja tarvittaessa alueellisesti yhteisymmärryksen seuraavien periaatteiden noudattamisesta ja seuraavien toimenpiteiden toteuttamisesta olemassa olevien käsiasekeskittymien vähentämiseksi: a) Autetaan tarvittaessa sellaisia maita, jotka pyytävät tukea käsiaseiden ylijäämien valvontaan ja hävittämiseen alueellaan erityisesti, jos näin voidaan osaltaan ehkäistä aseellista konfliktia, tai konfliktin jälkeisissä tilanteissa. b) Edistetään luottamusta lisääviä toimia ja aloitteita, joilla kannustetaan käsiaseiden ylijäämien ja laittomasti hallussa pidettyjen käsiaseiden vapaaehtoista luovuttamista, sotilaiden kotiuttamista ja heidän sopeuttamistaan ja yhteiskuntaan sopeutumistaan siten, että toimiin sisältyy rauhansopimusten ja asevalvontasopimusten noudattaminen osapuolten yhteisessä tai kolmannen osapuolen valvonnassa, ihmisoikeuksien ja humanitaarisen oikeuden kunnioittaminen, oikeusvaltion turvaaminen, erityisesti entisten sotilaiden henkilökohtaisen turvallisuuden takaaminen ja käsiaseisiin liittyvistä rikoksista armahtaminen sekä paikalliseen yhteisöön perustuvia kehityshankkeita ja muita taloudellisia ja sosiaalisia kannustimia. c) Poistetaan käsiaseylijäämät tehokkaasti siten, että ne varastoidaan turvallisesti ja hävitetään nopeasti ja tehokkaasti mahdollisuuksien mukaan kansainvälisessä valvonnassa. d) Annetaan tukea asianmukaisten kansainvälisten järjestöjen, ohjelmien ja laitosten välityksellä sekä paikallisten järjestelyjen avulla. 5 artikla Jäsenvaltiot edistävät tarvittaessa osana aseellisten konfliktien ratkaisemista a) demobilisaatiota, aseylijäämien hävittämistä ja entisten sotilaiden yhteiskuntaan sopeuttamista koskevien määräysten sisällyttämistä konfliktien osapuolten välisiin rauhansopimuksiin sekä rauhanturvaoperaatioiden ja muiden asiaankuuluvien rauhanomaista ratkaisua tukevien operaatioiden toimeksiantoihin, b) sellaisia toimenpiteitä koskevien määräysten harkitsemista, joilla varmistetaan käsiaseiden poistaminen Yhdistyneiden Kansakuntien turvallisuusneuvoston määräämän demobilisaation yhteydessä silloin, kun asianomainen maa tai asianomaiset osapuolet eivät kykene täyttämään siihen liittyviä velvoitteita. II OSASTO Euroopan unionin osallistuminen erityistoimiin 6 artikla 1. Unioni antaa taloudellista ja teknistä tukea ohjelmille ja hankkeille, joilla tuetaan välittömästi ja perusteltavissa olevalla tavalla I osastossa tarkoitettuja periaatteita ja toimenpiteitä, mukaan lukien asiaankuuluvat Yhdistyneiden Kansakuntien, Punaisen Ristin kansainvälisen komitean, muiden kansainvälisten järjestöjen ja alueellisten järjestelyjen ja valtioista riippumattomien järjestöjen ohjelmat ja hankkeet. Tällaisia hankkeita voivat olla muun muassa aseiden kerääminen, turvallisuusalan uudistukset ja demobilisaatio- ja sopeuttamisohjelmat sekä erityisohjelmat uhrien auttamiseksi. 2. Euroopan unioni ottaa tukea antaessaan huomioon erityisesti sen, onko vastaanottava taho sitoutunut noudattamaan 3 artiklassa mainittuja periaatteita, kunnioittaako se ihmisoikeuksia, noudattaako se kansainvälistä humanitaarista oikeutta, oikeusvaltion periaatetta ja kansainvälisiä sitoumuksiaan erityisesti voimassa olevien rauhansopimusten ja kansainvälisten asevalvontasopimusten osalta. 7 artikla 1. Neuvosto päättää: - 6 artiklassa tarkoitetun taloudellisen ja teknisen tuen myöntämisestä, - näiden varojen käytön painopisteistä, - unionin erityistoimien toteuttamista koskevista ehdoista, mukaan lukien mahdollisuus nimetä tietyissä tapauksissa toimelle vastuuhenkilö. 2. Neuvosto päättää kyseisten hankkeiden periaatteesta, järjestelyistä ja rahoituksesta tapauskohtaisesti käytännöllisten ja asianmukaisella kustannuslaskelmalla varustettujen hanke-ehdotusten perusteella, tämän kuitenkaan vaikuttamatta jäsenvaltioiden kahdenvälisiin avustuksiin ja Euroopan yhteisön toimintaan. 3. Euroopan unionista tehdyn sopimuksen J.5 artiklan 3 kohdassa asetettujen edellytysten mukaisesti puheenjohtajavaltio - huolehtii yhteydenpidosta Yhdistyneisiin Kansakuntiin ja muihin asianomaisiin järjestöihin ja - luo unionin erityistoimien täytäntöönpanoon tarvittavat yhteydet alueellisista järjestelyistä vastaaviin tahoihin ja kolmansiin maihin. Puheenjohtajavaltio pitää neuvoston ajan tasalla. 8 artikla Neuvosto panee merkille, että komissio aikoo tukea tämän yhteisen toiminnan tavoitteiden saavuttamista ja painopisteiden toteuttamista tarvittaessa asiaakoskevin yhteisön toimenpitein. 9 artikla 1. Neuvosto ja komissio vastaavat unionin toiminnan johdonmukaisuudesta käsiaseiden alalla, erityisesti sen kehittämistä koskevien toimintaperiaatteiden osalta. Tätä varten jäsenvaltiot ja komissio antavat asianomaisille neuvoston elimille asiaa koskevia tietoja. Neuvosto ja komissio huolehtivat toimintansa toteuttamisesta, kumpikin toimivaltansa mukaisesti. 2. Jäsenvaltioiden on samoin pyrittävä tehostamaan käsiaseiden alalla harjoittamaansa kansallista toimintaa. Mahdollisuuksien mukaan 6 artiklan mukaisesti toteutetut toimet on sovitettava yhteen muiden jäsenvaltioiden ja Euroopan yhteisön toimien kanssa. 10 artikla Neuvosto tarkistaa vuosittain osana tätä yhteistä toimintaa toteutetut toimet. 11 artikla Tämä yhteinen toiminta tulee voimaan päivänä, jona se hyväksytään. 12 artikla Tämä yhteinen toiminta julkaistaan virallisessa lehdessä. Tehty Brysselissä 17 päivänä joulukuuta 1998. Neuvoston puolesta W. MOLTERER Puheenjohtaja (1) Ks. liite. LIITE Yhteistä toimintaa sovelletaan seuraaviin aseluokkiin, tämän kuitenkaan rajoittamatta tulevaisuudessa mahdollisesti kansainvälisesti sovittavan käsiaseiden ja kevyiden aseiden määritelmän huomioonottamista. Näitä aseluokkia voidaan selventää edelleen, ja niitä voidaan tarkistaa kansainvälisesti sovitun määritelmän perusteella. a) Erityisesti sotilaskäyttöön tarkoitetut käsiaseet ja tarvikkeet - konekiväärit (raskaat konekiväärit mukaan lukien) - konepistoolit ("submachine-guns", "machine pistols") - täysautomaattikiväärit - puoliautomaattikiväärit, jos ne on kehitelty ja/tai otettu käyttöön asevoimien mallina - äänenvaimentimet; b) Yksittäisen miehen tai ryhmän aseet - kaliiperiltaan alle 100 mm:n kanuunat (automaattikanuunat mukaan lukien), haupitsit ja kranaatinheittimet - kranaattikiväärit - panssarintorjunta-aseet, singot (olalta ammuttavat raketit) - panssarintorjuntaohjukset ja laukaisualustat - ilmatorjuntaohjukset/kannettavat ilmapuolustusjärjestelmät (MANPADS).